Fælles holdning (EF) nr. 3/2001

fastlagt af Rådet den 10. november 2000

med henblik på vedtagelse af Europa-Parlamentets og Rådets forordning (EF) nr. .../2000 af ... om afslutning og afvikling af projekter, der tidligere er godkendt af Kommissionen i medfør af Rådets forordning (EF) nr. 213/96 om det finansielle instrument "European Communities Investment Partners" til fordel for lande i Asien, Latinamerika, Middelhavsområdet samt Sydafrika

(2001/C 23/03)

EUROPA-PARLAMENTET OG RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 179, stk. 1,

under henvisning til forslag fra Kommissionen(1),

efter proceduren i traktatens artikel 251(2), og

ud fra følgende betragtninger:

(1) Rådets forordning (EF) nr. 213/96 af 29. januar 1996 om det finansielle instrument "European Communities Investment Partners" til fordel for lande i Asien, Latinamerika, Middelhavsområdet samt Sydafrika(3) udløb den 31. december 1999.

(2) Kommissionen besluttede på basis af forordning (EF) nr. 213/96 at finansiere en række projekter, der til dato endnu ikke er helt fuldført, og som eventuelt kræver, at der disponeres for nye udgifter i forbindelse med deres afslutning.

(3) De mange investeringsinstrumenter, Kommissionen forvalter (Al-invest, Asia-invest, Med-invest, JOP, JEV og Proinvest), mangler en centraliseret, samordnet og sammenhængende organisationsstruktur.

(4) Denne overgangsforanstaltning bør ikke kun tjene til at sikre overholdelsen af de forpligtelser, Kommissionen har indgået før den 31. december 1999, men også til at lægge grundlaget for et fremtidigt integreret program til fremme af investeringer i alle udviklingslande.

(5) Kommissionen bør have mulighed for at træffe de nødvendige foranstaltninger med henblik på afvikling af den eksisterende portefølje af projekter -

UDSTEDT FØLGENDE FORORDNING:

Artikel 1

1. Kommissionen træffer de nødvendige foranstaltninger til afslutning og afvikling af projekter, der er godkendt i medfør af forordning (EF) nr. 213/96.

2. Sådanne foranstaltninger omfatter alt, hvad der i overensstemmelse med bestemmelserne i forordning (EF) nr. 213/96 er nødvendigt til med henblik på afvikling af den bestående portefølje at sikre en opfølgning af forvaltningen og revisionen af de aktioner, hvorom Kommissionen allerede har truffet en finansieringsafgørelse, også ændring af allerede indgåede kontrakter og benyttelse af ekstern faglig bistand.

Artikel 2

Snarest muligt og senest den 31. marts 2001 forelægger Kommissionen Europa-Parlamentet og Rådet en rapport om instrumentet til støtte af den private sektor i udviklingslandene og snarest muligt herefter et forslag til retsakt for at sikre fremtiden for dette instrument.

Artikel 3

Denne forordning træder i kraft på tredjedagen efter offentliggørelsen i De Europæiske Fællesskabers Tidende.

Den anvendes indtil den 31. december 2001.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i ...

På Europa-Parlamentets vegne

...

Formand

På Rådets vegne

...

Formand

(1) EFT C 150 E af 30.5.2000, s. 79.

(2) Europa-Parlamentets udtalelse af 5.9.2000 (endnu ikke offentliggjort i EFT), Rådets fælles holdning af 10.11.2000 og Europa-Parlamentets afgørelse af ... (endnu ikke offentliggjort i EFT).

(3) EFT L 28 af 6.2.1996, s. 2.

RÅDETS BEGRUNDELSE

I. INDLEDNING

1. Kommissionen forelagde den 14. februar 2000 Rådet et forslag til forordning baseret på EF-traktatens artikel 179, stk. 1, om betingelserne for afslutning og afvikling af projekter, der tidligere er godkendt af Kommissionen i medfør af forordning (EF) nr. 213/96 om det finansielle instrument "European Communities Investment Partners" til fordel for lande i Asien, Latinamerika, Middelhavsområdet samt Sydafrika.

Aktiviteterne i forbindelse med fremme af fællesskabsinvesteringer i udviklingslandene gennemføres via budgetpost B7-8 7 2, B7-8 7 2 A og A0-7 0 0 2.

2. Europa-Parlamentet afgav udtalelse (efter førstebehandlingen) den 5. september 2000.

3. Rådet vedtog sin fælles holdning i henhold til EF-traktatens artikel 251 den 10. november 2000.

II. FORMÅLET MED FORSLAGET

Formålet med forslaget er at sikre afslutning og afvikling af projekter, der tidligere er godkendt af Kommissionen i medfør af forordning (EF) nr. 213/96, efter forordningens udløb den 31. december 1999. For at sikre dels en forsvarlig forvaltning dels afslutning af aktionerne kræves der yderligere midler til faglig bistand (kontorer for faglig bistand og revision) og til andre udgifter. Efter udløbet af forordning (EF) nr. 213/96 den 31. december 1999 var der ikke afsat yderligere midler til nye aktioner.

III. ANALYSE AF DEN FÆLLES HOLDNING

1. Generelle bemærkninger

Rådet har kunnet godkende to af de tre ændringer, som Europa-Parlamentet har foreslået (se punkt 2.2). I det tilfælde, hvor Rådet ikke har kunnet godkende Parlamentets ændring, skyldes dette praktiske årsager.

I sin fælles holdning har Rådet godkendt affattelsen af Kommissionens forslag og Parlamentets ændringer, undtagen artikel 2. I den nye artikel 2 har Rådet kombineret begge dele, dvs. Kommissionens rapport og Europa-Parlamentets ændring vedrørende et forslag til ny retsakt, og fastsat en realistisk tidsplan herfor.

2. Specifikke bemærkninger

2.1. Parlamentets ændringer, som Rådet har godkendt

Rådet har fuldt ud godkendt de første to ændringer, som også accepteres af Kommissionen, samt substansen af ændring 3, dvs. at Kommissionen anmodes om at forelægge et forslag til retsakt. Kommissionen har imidlertid forkastet sidstnævnte ændring.

2.2. Parlamentets ændringer, som Rådet ikke har godkendt

Under hensyn til, at Kommissionen ikke har kunnet godkende ændring 3 af praktiske årsager (tidsfrist), har Rådet ikke kunnet godkende ændringens præsentationsform, da det ønskede

- at kombinere muligheden for at forelægge et forslag til retsakt med forelæggelsen af en rapport om de finansielle instrumenter (jf. artikel 2 i Kommissionens forslag), og

- at fastsætte en tidsplan, der gør det muligt for Kommissionen at udarbejde rapporten (senest den 31. marts 2001), og forelægge et forslag til retsakt (snarest muligt efter forelæggelse af rapporten) for at sikre fremtiden for dette instrument.

IV. KONKLUSIONER

Rådet finder, at den fælles holdning er en afbalanceret tekst, der sikrer afslutningen og afviklingen af projekter, der tidligere er godkendt af Kommissionen i medfør af forordning (EF) nr. 213/96, efter forordningens udløb den 31. december 1999. På baggrund af den periode, hvor de finansielle ordninger skal dækkes (fra den 1. januar 2000 til den 31. december 2001), afspejler den behovet for at opfylde Fællesskabets forpligtelser med hensyn til forsvarlig forvaltning.